നിറമരുതൂരില് വിരിഞ്ഞ ചെണ്ടുമല്ലിപ്പൂക്കള് തിരുവോണ ദിവസത്തെ പൂക്കളത്തില് നിറയും താനൂര്: കോവിഡിന്റെ പ്രതിസന്ധിയിലും തളരാതെ നിറമരുതൂരില് വിരിഞ്ഞ ചെണ്ടുമല്ലിപ്പൂക്കള് തിരുവോണ ദിവസത്തെ പൂക്കളത്തില് നിറയും. ഉത്രാടപാച്ചിലിനിടയിലും നിറമരുതൂരിലെ പൂക്കള് വാങ്ങിക്കാനായെത്തിയത് നിരവധി പേര്. കഴിഞ്ഞ 15 ദിവസങ്ങളിലായി നടന്ന വിളവെടുപ്പില് കൊണ്ടേമ്ബാട്ട് ക്ഷേത്ര വളപ്പിലെ കൃഷിയിടത്തില് നിന്ന് മാത്രമായി ഒന്നര ക്വിന്റലിലേറെ പൂക്കളാണ് നുള്ളിയത്. തൃശൂര്, എടപ്പാള്, കോട്ടക്കല്, കോഴിക്കോട്, ചെങ്ങന്നൂര് തുടങ്ങിയ സ്ഥലങ്ങളിലെലേക്കാണ് നിറമരുതൂരിലെ പൂക്കള് കയറ്റിയയച്ചത്. പഞ്ചായത്തിന്റെ വിവിധ ഭാഗങ്ങളിലായാണ് മൂന്നേക്കറോളം വിസ്തൃതിയിലാണ് ചെണ്ടുമല്ലി കൃഷി ഒരുക്കിയിട്ടുള്ളത്. ഉണ്യാല്, ചക്കരമൂല കൊണ്ടേമ്ബാട്ട് ക്ഷേത്രപരിസരം, കാളാട്, പത്തമ്ബാട്, മങ്ങാട്, വള്ളിക്കാഞ്ഞീരം എന്നിവിടങ്ങളിലാണ് ചെണ്ടുമല്ലിപ്പൂക്കള് കൃഷിയിറക്കിയത്. തങ്ങളുടെ പൂക്കൃഷി കണ്ട് നിരവധി പേരാണ് ഇവിടെ സന്ദര്ശിക്കുന്നത്. കൃഷിയുടെ പ്രവര്ത്തനങ്ങളെക്കുറിച്ച് ചോദിച്ചറിയുന്നത് ആവേശം നിറയ്ക്കുന്നതായി പൂ കര്ഷകന് എ പി സുനില് പറഞ്ഞു. നിറമരുതൂര് പഞ്ചായത്ത് കൃഷിഭവന്റെ 202122 വര്ഷത്തെ പദ്ധതിയുടെ ഭാഗമായുള്ള പൂകൃഷി പ്രോത്സാഹനത്തില് ഉള്പ്പെടുത്തിയാണ് ചെണ്ടുമല്ലി കൃഷി ഒരുക്കിയത്. കഴിഞ്ഞ വര്ഷം ഉണ്യാല് തീരദേശത്ത് മാത്രമായിരുന്നു കൃഷിയുണ്ടായിരുന്നത്. കൃഷിയിലെ വിജയം പഞ്ചായത്തിലെ മറ്റ് കേന്ദ്രങ്ങളിലേക്കും വ്യാപിപ്പിക്കുകയായിരുന്നു. ഹൈബ്രീഡ് ഇനത്തില്പ്പെട്ട മഞ്ഞ, ഓറഞ്ച് പൂക്കളാണ് നിറമരുതൂരില് വിരിഞ്ഞത്. ജൂണിലാണ് പൂക്കൃഷിക്ക് വിത്തിട്ടത്. നിലമൊരുക്കലും നടീലും പൂര്ണമായും തൊഴിലുറപ്പ് തൊഴിലാളികളെ ഉപയോഗപ്പെടുത്തിയാണ് പൂര്ത്തീകരിച്ചത്. പഞ്ചായത്തിലെ വിവിധ വനിത ഗ്രൂപ്പുകളെയും യുവാക്കളെയും ഉള്പ്പെടുത്തി തരിശ് നിലങ്ങളും തെങ്ങിന് തോട്ടങ്ങളിലെ ഇടയകലങ്ങളും പരമാവധി ഉപയോഗപ്പെടുത്തി വിവിധ ഇനം കൃഷി രീതികള് ശാസ്ത്രീയമായി പരിചയപ്പെടുത്തുക അതു വഴി കര്ഷകന് മികച്ച വരുമാനം ഉറപ്പു വരുത്തുക എന്നതാണ് പദ്ധതി ലക്ഷ്യമിടുന്നത്.